A Bizottság 749/2004/EK rendelete
(2004. április 22.)
az Észtországban termelt fogyasztói tej tekintetében átmeneti intézkedések megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésére, és különösen annak 2. cikke (3) bekezdésére,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára, és különösen annak 41. cikke első bekezdésére,
mivel:
(1) Az Észtországban termelt fogyasztói tej több mint 90 %-a 2,5 %-os zsírtartalommal rendelkezik, amely érték nem felel meg a tej- és tejtermékpiac közös szervezésének a fogyasztói tejre vonatkozó kiegészítő szabályairól szóló, 1997. december 18-i 2597/97/EK tanácsi rendelet [1] 3. cikke (1) bekezdésének b) pontjában meghatározott követelményeknek.
(2) A 2597/97/EK rendelet teljes körű alkalmazására történő átmenet elősegítése érdekében olyan átmeneti intézkedéseket szükséges elfogadni, amelyek lehetővé teszik az Észtországban termelt, 2,5 %-os zsírtartalmú tej Észtországban történő szállítását és értékesítését.
(3) Az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
A 2597/97/EK rendelet 3. cikke (1) bekezdésének b) pontjától eltérve az Észtországban termelt, 2,5 %-os zsírtartalmú, fogyasztói tej szállítható és értékesíthető Észtországban az említett rendelet 2. cikkének (1) bekezdésével összhangban.
2. cikk
Ez a rendelet kizárólag a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésével együtt, annak hatálybalépése napján lép hatályba.
Ez a rendelet 2007. április 30-ig alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. április 22-én.